מספר פנימי: 2025146

הכנסת העשרים

**יוזמים: חברי הכנסת** **מיכאל מלכיאלי**
 **יעקב מרגי**
 **ישראל אייכלר**
 **בצלאל סמוטריץ'**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4958/20

הצעת חוק שיקים ללא כיסוי (תיקון – פעימות חזרה, התראה והסדרה), התשע"ח–2018

|  |  |  |
| --- | --- | --- |
| תיקון סעיף 2  | 1. | בחוק שיקים ללא כיסוי, התשמ"א–1981[[1]](#footnote-2) (להלן – החוק העיקרי), בסעיף 2 – |
|  |  | (1) בסעיף קטן (א), אחרי "(להלן – לקוח מוגבל)" יבוא "אם התקיימו התנאים הבאים: |
|  |  |  | (1) | סורבו במשך שנים עשר חודשים עשרה שיקים או יותר שנמשכו על החשבון, ובלבד שעברו לפחות חמישה עשר ימים בין הסירוב הראשון לסירוב האחרון; |
|  |  |  | (2) | הבנק שלח התראה על התקיימות התנאים האמורים בפסקה (1); |
|  |  |  | (3) | סורב שיק נוסף על החשבון לפחות 15 ימים לאחר מתן ההתראה כאמור בפסקה (2); |
|  |  |  | (4) | ניתנה התראה נוספת על סירוב כאמור בפסקה (3), בה מסר הבנק כי על בעל החשבון להסדיר את חובו תוך שבעה ימים ולא, יהיה הלקוח או החשבון מוגבלים, ולא הסדיר בעל החשבון את חובו תוך שבעה ימים ממועד ההתראה כאמור."; |
|  |  | (2) בסעיף קטן (א1), בסופו יבוא "בדבר התנהלותם הבעייתית בחשבון העלולה להביא להגבלת החשבון". |

דברי הסבר

כל אדם באשר הוא זכאי להגנה על כבודו, חירותו וקניינו – זכויות חוקתיות מהמעלה הראשונה המעוגנות בחוקי יסוד, והמבטאות את ערכיה של מדינת ישראל כמדינה יהודית ודמוקרטית.

פגיעה בזכויות אלו נעשית במקרים קיצוניים, תוך דרישה לעמידה בכללים נוקשים וברורים, כשהמסגרת לכך היא בחוק ההולם את ערכיה של מדינת ישראל, שנועד לתכלית ראויה, ובמידה שאינה עולה על הנדרש.

חוק שיקים ללא כיסוי, התשמ"א–1981, קובע בסעיף 2 כי חשבון יהיה מוגבל (להלן – חשבון מוגבל) ובעליו יהיה מוגבל (להלן – לקוח מוגבל), אם סורבו במשך שנים עשר חודשים עשרה שיקים או יותר שנמשכו על החשבון, ובלבד שעברו לפחות חמישה עשר ימים בין הסירוב הראשון לאחרון.

בהתאם לכך, באופן עקרוני, אדם אשר משכורתו לא שולמה בזמן וכפועל יוצא חזרו לו תשעה שיקים ביום אחד, ומסיבה כלשהיא במהלך שנים עשר החודשים הבאים חזר לו שיק נוסף בהפרש 15 ימים, הוא "לקוח מוגבל".

במקרה של חשבון או לקוח מוגבל, יודיע הבנק בכתב על כך למפקח על הבנקים לבעל החשבון ולמורשה החתימה, המפקח יודיע לכל הבנקים על היותו של החשבון או הלקוח "מוגבל". בתקופת ההגבלה לא יוכל הלקוח לפתוח חשבון, למשוך שיקים, ובנק ישראל רשאי לפרסם את מספרי החשבונות המוגבלים עם ציון שם הבנק ותאריך סיום ההגבלה.

כבודו של אדם זה נרמס עד עפר, כמו גם חירותו הכלכלית, האישית והעסקית כולן מושבתות לחלוטין לתקופת ההגבלה ובכלל, שמו הוכתם ומתנוסס ברשימות שחורות למען יידעו לא לבוא עמו בעסקים.

אין זה סביר לנקוט בסנקציה כה חריפה בלי לתת אזהרה לאדם, ולאפשר לו לשקם את עצמו ואת שמו האישי והעסקי.

לכן, מוצע לקבוע תנאי סף לשם הכרזת חשבון או אדם כמוגבל, אם חזרו לו מספר שיקים כפי שנקבע בתקנות, ובלבד שחזרו בהפרש 15 ימים, בשתי פעימות.

כמו כן, בין פעימה לפעימה ישלח הבנק התראה, לכל אחד מבעלי החשבון בדבר חזרת השיק והסיכון כי החשבונות או הלקוחות ייחשבו למוגבלים.

בפעימה האחרונה, ובטרם הכרזתם כחשבונות או לקוחות מוגבלים, יאפשר הבנק באופן חד פעמי, להסדיר את החשבון תוך שבעה ימים בטרם יוגדרו כחשבונות או לקוחות מוגבלים. במקרה בו הוסדר החשבון, לא יוכרז החשבון או הלקוח כמוגבל.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ד בטבת התשע"ח – 1.1.18

1. ס"ח התשמ"א, עמ' 136. [↑](#footnote-ref-2)